আর এই রঙ SU(3) গ্রুপ এর মাধ্যমে বর্ণনা করা হয় (উপরের চিত্রটির সাথে নিশ্চয় আপনারা পরিচিত । Google chrome Browser এর লোগো, কি ক্রোমোডাইনামিক্স এর গন্ধ পাচ্ছেন নাতো আবার এই লোগো তে ? পেয়ে থাকলে দোষের কিছু নাই ) । আবার কেউ ভেবে বসবেন না যে এই নাম দ্বারা কোয়ার্কের রঙ বুঝান হচ্ছে , এগুলো শুধুই নামমাত্র (কোয়ার্কের কোনো দৃশ্যমান রঙ নেই, এগুলো স্রেফ বৈশিষ্ট্য নির্দেশক নাম) । ফাইনম্যান বলেছিলেন “বিজ্ঞানীরা এই নতুন কোয়ান্টাম সংখ্যার নাম দেওয়ার জন্য আর কোন গ্রীক অক্ষর খুজে পেলেন না , তাই রঙের নাম বেছে নিতে বাধ্য হলেন ”। আর তাই এর কোয়ান্টাম ক্ষেত্র তত্ত্বের নাম হচ্ছে ‘ক্রোমোডাইনামিক্স’ বা ‘বর্ণগতিবিদ্যা’ যা রঙ শব্দটি হতে নেওয়া । যেহেতু পরিসংখ্যান সমস্যার সমাধানের জন্য রঙের কল্পনা করা হয়েছে তাই ভারী কণা বা বেরিয়নে প্রত্যেক রঙের মাত্র একটি কণাই থাকতে পারে । একটি বেরিয়নে তিনটি সবুজ কণা থাকতে পারে না কারণ তাহলে তা পাউলীর বর্জন নীতির পরিপন্থি । যেহেতু আমাদের পরিচিত বস্তুকণা গুলোর কোন রঙ নেই তাই বেরিয়নে তিনটি রঙের সমান সমাবেশ হবে রঙহীন । আর মেসনের ক্ষেত্রে রঙ ও প্রতিরঙের সমান সমাবেশের কারণে কণাটি হবে রঙহীন । পরিসংখ্যান সমস্যার সমাধানের জন্য যদিও রঙের কথা কল্পনা করা হয়েছিল কিন্তু রঙ কোয়ান্টাম সংখ্যাই এখন অনেক গুরুত্বপূর্ণ হয়ে দাঁড়িয়েছে । বিজ্ঞানীরা বর্তমানে মনে করেন যে কোয়ার্ক কণারা যে শক্তিশালী বন্ধনে হ্যাড্রন বা সবল কণার মধ্যে বন্দি থাকে এর জন্য এই রঙেই দায়ী । যেহেতু এই রঙের জন্য কোয়ার্ক কণারা পরস্পরের সাথে আবদ্ধ থাকে তাহলে প্রশ্ন আসে এই শক্তির উৎস কি ? কি বলতে পারবেন?